# Начела Закона о заштити менталног здравља и благостања: (на једноставном језику)

Мај 2025.

Закон о заштити менталног здравља и благостања из 2022. године прописује начела за пружање услуга у сфери менталног здравља и благостања („услуге“).

Ова начела су важна за психијатре, лекаре, медицинске сестре, стручњаке из сродних области, стручњаке са личним искуством и друго особље из области менталног здравља, као и за саме службе, како би их узели у обзир приликом доношења одлука о нези, подршци, лечењу или процени.

Трибунал за ментално здравље, полиција, хитне службе и друге релевантне институције такође морају узети ова начела у обзир у складу са законима о менталном здрављу.

Начела су идеје које помажу у доношењу одлука, или које људи, даваоци услуга и организације, треба да имају на уму док обављају свој посао.

Ако сматрате да ова начела нису испоштована, можете:

* контактирати Независну заступничку службу за ментално здравље (IMHA)ради помоћи
* поднети жалбу установи која вам пружа услуге
* поднети жалбу Комисији за ментално здравље и благостање (1800 246 054).

Начела о заштити менталног здравља и благостања на једноставном језику су:

## Начела о заштити менталног здравља и благостања

### Начело достојанства и аутономије

Особе које живе са менталним потешкоћама, емоционалним стресом или менталним обољењем треба да буду третиране са достојанством и поштовањем. Њихова самосталност треба да се подржава и промовише. На пример, тако што ће им бити омогућено да доносе сопствене одлуке.

### Начело различитих облика неге

Особе које живе са менталним потешкоћама, емоционалним стресом или менталним обољењем треба да имају приступ различитим врстама неге и подршке, у складу са својим жељама и преференцијама. Ово укључује разматрање њихових потреба у вези са:

* приступом услугама
* породичним и друштвеним односима
* животним условима
* искуствима са траумом
* образовањем
* финансијама
* запослењем

### Начело најмање рестрикције

Особама које живе са менталним потешкоћама, емоционалним тегобама или менталним обољењем треба омогућити што је могуће више слободе.

Услуге треба да подрже особе на начин који што мање ограничава њихова права и независност, са циљем да се подстакне њихов опоравак и учешће у заједници.

Жеље особе треба да воде процес опоравка и разумевање шта за њих значи учешће у заједници — чак иако се други са тим не слажу. Оно што је рестриктивно за једну особу, не мора бити за другу.

### Начело подршке у одлучивању

Особе које примају услуге треба да добију подршку како би доносиле сопствене одлуке у вези са лечењем, проценом, негом и опоравком, чак и ако су под обавезним лечењем. Њихова мишљења и жеље треба да имају приоритет.

### Начело породице и неговатеља

Породице, неговатељи и особе које пружају подршку особама које примају услуге, треба да се подрже у својој улози у доношењу одлука о процени, лечењу и опоравку те особе.

### Начело искуства из прве руке

Искуства особа које живе са менталним потешкоћама, емоционалним стресом или менталним обољењем, као и њихових породица, треба да буду препозната и уважена приликом пружања услуга.

### Начело здравствених потреба

Медицинске и друге здравствене потребе морају бити препознате, а особама са менталним потешкоћама, емоционалним стресом или менталним обољењем треба пружити подршку у њиховом решавању.

Ово укључује и потребе повезане са употребом дрога и алкохола. Потребно је узети у обзир то како је физичко здравље повезано са менталним здрављем особе и како утиче на њега.

### Начело права на ризик

Особе које користе услуге имају право да преузму разумне (лично прихватљиве) ризике приликом доношења одлука.

### Начело благостања младих

Здравље, добробит и самосталност деце и младих који примају услуге морају се подстицати и подржавати на начине који одговарају њиховим годинама, животном искуству и другим факторима.

### Начело различитости

Различите потребе и искуства особа које користе услуге морају се узети у обзир при пружању неге и лечења. То укључује:

* родни идентитет
* сексуалну оријентацију
* пол
* етничку припадност
* језик
* расу
* религију, веру или духовност
* класну припадност
* социоекономски статус
* старосну доб
* инвалидитет
* неуродиверзитет
* културу
* боравишни статус
* географску удаљеност

Услуге морају бити прилагођене овим различитим потребама и искуствима. Особе имају право да кажу службама које пружају услуге шта им је потребно да би се осећале безбедно. Службе треба да разумеју:

* разноврсне потребе и искуства особе
* сва искуства трауме
* на који начин потребе и искуства, и њихова повезаност, утичу на ментално здравље особе.

### Начело родне безбедности

Особе које примају услуге могу имати специфичне потребе или бриге у вези са безбедношћу због свог рода. Потребно је обратити пажњу на те потребе и бриге. Услуге треба да:

* буду безбедне
* одговоре на свако садашње или прошло искуство породичног насиља или трауме
* препознају и узму у обзир начине на које род утиче на то како се услуге пружају, какав третман особа добија и на њихов опоравак
* препознају и одговоре на начине на које се род повезује са другим облицима дискриминације и неповољног положаја.

### Начело културне безбедности

Услуге морају бити културолошки безбедне и осетљиве на особе из свих расних, етничких, верских и културних средина.

Особама са менталним потешкоћама, емоционалним стресом или менталним обољењем, треба пружити негу и третман који узимају у обзир и поштују њихова културна и духовна уверења и праксе.

Треба уважити ставове чланова породице и, када је могуће и прикладно, мишљења значајних чланова заједнице те особе.

Код припадника аустралијских староседеоца (Абориџина), мора се поштовати њихов јединствени идентитет и култура, укључујући везу са породицом, сродницима, заједницом, земљом и водом. Треба уважити ставове старешина староседеоца, традиционалних исцелитеља и радника у области менталног здравља, уколико је то могуће и прикладно.

### Начело благостања издржаваних особа

Деца и друга издржавана лица особа које примају услуге, морају имати обезбеђене потребе, благостање и безбедност.

## Начела доношења одлука о лечењу и интервенцијама

Постоје и посебна начела која се примењују када Службе доносе одлуке у вези са обавезним лечењем или рестриктивним интервенцијама.

Обавезно лечење значи да особа нема право да одбије лечење.

Рестриктивне интервенције које се могу применити у болници су:

* **Изолација:** када се особа налази сама у соби.
* **Физичко ограничење:** када се особа физички спречава да помера цело или део тела.
* **Хемијско ограничење:** када се особи даје лек који није намењен за лечење, већ да би се контролисало њено понашање и спречило кретање. Овај лек није за лечење било ког медицинског или менталног здравственог стања.

Начела доношења одлука једноставним језиком су:

### Начело неге и преласка на мање рестриктивну подршку

Циљ обавезне процене и лечења је подршка опоравку особе. Услуге морају бити свеобухватне, брижне, безбедне и квалитетне, и усмерене ка постепеном преласку на мање рестриктивне облике неге, лечења и подршке.

"Најмање рестриктивно" значи да особе које се налазе на обавезној процени или лечењу треба да имају што више слободе. Оно што је рестриктивно за једну особу, можда није за другу.

### Начело последица обавезне процене, лечења и рестриктивних интервенција

Обавезна процена, лечење и рестриктивне интервенције могу значајно ограничити људска права особе. Оне могу изазвати велику узнемиреност или штету у вези са:

* међуљудским односима
* животним условима
* образовањем
* радним положајем.

Све ово морају узети у обзир пружаоци услуга и њихово особље кад год се користи обавезно лечење или рестриктивна мера.

### Начело одсуства терапијске користи од рестриктивних интервенција

Примена рестриктивних интервенција сама по себи не доноси терапијску корист особи.

### Начело уравнотежености штете

Обавезна процена и лечење, или рестриктивне интервенције, не треба да се користе ако ће изазвати више штете него што би требало да спрече.

У свим одлукама, треба поштовати и у највећој мери следити мишљења и жеље особе, укључујући одлуке које се односе на процену, лечење, опоравак, подршку, чак иако се особа налази на обавезном лечењу.

|  |
| --- |
| Како контактирати IMHA-у и сазнати више Можете:   * посетити веб-страницу [www.imha.vic.gov.au](http://www.imha.vic.gov.au) * послати имејл на адресу [contact@imha.vic.gov.au](mailto:contact@imha.vic.gov.au) * позвати телефонску линију IMHA-е на **1300 947 820** коју опслужују њени заступници од 9:30 до 16:30 седам дана у недељи (осим на државне празнике) * позвати правну линију IMHA-е на **1800 959 353** да бисте чули снимљене информације о својим правима * затражити од пружаоца услуга менталног здравља, неговатеља, члана породице или друге особе за подршку да вам помогне да контактирате IMHA-у |

